2145.
Na osnovu člana 55 stav 8 i člana 57 stav 13 Zakona o igrama na sreću ("Službeni list CG", broj 91/25), Ministarstvo finansija donijelo je
PRAVILNIK
O BLIŽIM PROSTORNIM I TEHNIČKIM USLOVIMA ZA AUTOMAT KLUB I PRIREĐIVANJE IGARA NA SREĆU NA AUTOMATIMA
("Službeni list Crne Gore", br. 158/25 od 29.12.2025)
NAPOMENA IZDAVAČA:
Tekst propisa je preuzet iz elektronskog izdanja Službenog lista Crne Gore br. 158 od 29.12.2025. godine, objavljenog na sajtu Službenog lista 30.12.2025. godine.
Tačan broj strane i datum objavljivanja pomenutog Službenog lista biće ažuriran po objavljivanju njegove štampane forme.
Član 1
Ovim pravilnikom propisuju se bliži prostorni i tehnički uslovi za priređivanje igara na sreću za automat klub i priređivanje igara na sreću na automatima.
Član 2
Poslovnica automat kluba u kojoj se priređuju igre na sreću na automatima treba da bude opremljena na način da posjeduje:
   1) informacioni sistem za primanje uplata koji je u stalnoj vezi sa sistemom nadzora organa uprave;
   2) prostor na kome su istaknuta pravila igre;
   3) aparat za zaštitu od požara.
Priređivač treba da obezbijedi neprekidan video nadzor ulaza-izlaza iz automat kluba.
Priređivač na ulazu u automat klub treba da istekne kopiju odobrenja za rad priređivača i rješenje organa uprave za otvaranje automat kluba.
Član 3
Obavljanje tehničkog pregleda i utvrđivanje ispunjenosti tehničkih uslova opreme i automata za igre na sreću vrši ovlašćeno pravno lice u skladu sa zakonom.
Postupak za dodjelu ovlašćenja i izbor pravnog lica za obavljanje tehničkog pregleda vrši organ uprave nadležan za igre na sreću na osnovu javnog poziva.
Ovlašćenje za obavljanje tehničkog pregleda i utvrđivanje ispunjenosti tehničkih uslova opreme i automata za igre na sreću može dobiti pravno lice koje ne priređuje igre na sreću i ne iznajmljuje opremu i automate za igre na sreću, a ispunjava uslove utvrđene ovim pravilnikom.
Pravno lice iz stava 1 ovog člana podnosi prijavu organu uprave na osnovu javnog poziva pri čemu treba da priloži:
   1) rješenje o upisu u Centralni registar privrednog suda sa svim prilozima i promjenama;
   2) potvrdu o dodjeli PIB-a:
   3) dokaz o posjedovanju opreme za obavljanje tehničkog pregleda opreme i automata za igre na sreću;
   4) potvrdu o stručnoj osposobljenosti zaposlenih lica za obavljanje tehničkog pregleda, uz uslov da je najmanje jedno zaposleno lice inženjer elektrotehnike sa najmanje VI nivoom kvalifikacije obrazovanja.
Pravno lice koje dobije ovlašćenje za obavljanje tehničkog pregleda opreme i automata za igre na sreću, treba da:
   1) stručno obavlja tehnički pregled;
   2) blagovremeno obavlja tehnički pregled;
   3) sarađiuje sa nadležnim organom za igre na sreću i ostalim ovlašćenim licima.
Pravnom licu kome je dato ovlašćenje iz stava 2 ovog člana, oduzeće se ovlašćenje od strane organa uprave ako prestane da ispunjava uslove za obavljanje poslova propisanih ovim pravilnikom.
Član 4
Priređivač treba da obezbijedi:
   1) tehničke preduslove za omogućavanje primjene jedinstvenog, zaštićenog softvera koji će biti u ON-LINE vezi sa centralnom bazom podataka;
   2) zaštitu sopstvene računarske opreme od neovlašćene i nepravilne upotrebe, promjene podataka u bazi podataka, promjene softvera, njegovog rastavljanja i ponovnog sastavljanja i drugih promjena režima rada koje bi mogle dovesti do pogrešnog ili netačnog funkcionisanja softvera;
   3) antivirusnu zaštitu podataka;
   4) primjenu jedinstvenog softverskog sistema koji će biti u ON-LINE vezi i baziran na sopstvenoj centralnoj bazi podataka koja se nalazi na teritoriji Crne Gore, a softverski sistem mora da omogući nesmetanu i neprekidnu evidenciju, upis u sopstvenu centralnu bazu podataka svih uplata i svih isplata, storniranja i svih drugih vezanih i potrebnih događaja u realnom vremenu;
   5) da ne dođe do pogrešnog ili netačnog funkcionisanja softvera na način koji bi doveo do netačnog prikazivanja podataka iz njegovog softverskog sistema;
   6) vezu sa sistemom nadzora nadležnog organa koja se sastoji od jedne javne (statičke) IP adrese i odgovarajućeg internet komunikacionog linka u sjedištu priređivača, kao i brzinu internet konekcije koja treba da zadovolji slanje podataka u realnom vremenu.
ON-LINE sistem priređivača treba da omogući automatski unos i čuvanje svih uplata, odnosno isplata, sva redovna, vanredna punjenja i pražnjenja automata sa popisom stanja na brojčanicima.
Priređivač treba da koristi softver za ON-LINE nadzor koji je odobrio nadležni organ.
Svaka promjena softverskog sistema ili druga promjena režima rada dokumantovano se prijavljuje organu uprave.
U slučaju prekida veze priređivač treba da obezbijedi skladištenje podataka od trenutka prekida veze do trenutka uspostavljanja veze i da te podatke dostavi nadležnom organu bez odlaganja, nakon uspostavljanja veze.
Priređivač, organu uprave, u cilju priključivanja u ON-LINE nadzor, dostavlja sljedeće podatke i dokumentaciju:
   1) ugovor sa dobavljačem ili pisana potvrda od dobavljača internet usluga u Crnoj Gori o zakupu jedne statičke IP adrese i odgovarajućeg komunikacionog linka u sjedištu priređivača sa odgovarajućim garantovanim protokom podataka;
   2) izjavu kojom potvrđuje da je obezbijedio prikupljanje, integritet, tačnost, sveobuhvatnost i pravovremenost prenijetih podataka iz svog softverskog sistema u nadzorni sistem.
Postupak priključenja na sistem nadzora nadležnog organa mora obuhvatiti uspješan upis podataka koji su predmet nadzora, što će biti zapisnički konstatovano od strane organa uprave.
Uređaji i sistemi za priređivanje igara na automatima koji su zasnovani na virtualnim slučajnim događajima treba da slučajne događaje generišu putem sertifikovanih softverskih ili hardverskih generatora slučajnih događaja, za svaku igru pojedinačno.
Član 5
Priređivač treba da za automate obezbijedi prostorne uslove koji ne mogu biti manji od 3 m2 po igračkom mjestu.
Član 6
Automati za igre na sreću i elektronski rulet treba da podržavaju SAS (Slot Accounting System) protokol.
Priređivač treba da obezbjedi neprekidno praćenje svih događaja putem SAS protokola na nivou pojedinačnog automat kluba.
Član 7
Na vidnom mjestu u automat klubu treba da bude istaknuto pisano uputstvo za postupanje u slučaju požara (plan evakuacije).
Ugradnja i održavanje tehničkih sistema zaštite u automat klubu (video nadzor, protivprovalni sistem i drugo) vrši se u skladu sa posebnim propisima.
Član 8
Danom početka primjene ovog pravilnika prestaje da važi Pravilnik o bližim prostornim i tehničkim uslovima za automat klub i obrascima izvještaja o radu i popisu stanja brojčanika ("Službeni list RCG", broj 10/05 i "Službeni list CG", br. 14/13, 50/16 i 106/24).
Član 9
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 14/2-03-424/25-42669/3
Podgorica, 26. decembra 2025. godine
Ministar,
Novica Vuković, s.r.